Návrh

Komuniké

Vláda Slovenskej republiky na zasadnutí dňa...................... prerokovala a vzala na vedomie Správu z kontroly plnenia úloh z uznesení vlády splatných v  II. štvrťroku 2002,      so zameraním na plnenie úlohy B.2. uznesenia vlády SR č. 780/1996, týkajúcej sa dostavby, resp. výstavby medzinárodných terminálov kombinovanej dopravy a úlohy B.18. uznesenia vlády SR č. 266/1997 o vytvorení podmienok pre zriadenie cestného hraničného priechodu Čierna nad Tisou – Čop v nadväznosti na terminál v Dobrej.

	Kontrolu vykonal Úrad vlády SR na základe uznesenia vlády SR č. 708/2001, ktorým bolo schválené Zameranie kontrolnej činnosti ÚV SR na II. polrok 2002. Cieľom kontroly bolo zistiť vecné a časové plnenie vybraných úloh z uznesení vlády vzťahujúcich sa na realizáciu medzinárodných terminálov kombinovanej dopravy nadväzne na ich súlad s parametrami podľa Dohody AGTC. V prípade zistených nedostatkov zabezpečiť prijatie opatrení na ich odstránenie. Subjektami kontroly bolo Ministerstvo dopravy, pôšt a telekomunikácií SR, Ministerstvo financií SR a Colné riaditeľstvo SR.

	Správa z kontroly v časti A. obsahuje stav plnenia úloh z uznesení vlády splatných     v II. štvrťroku 2002. Z 933 termínovaných úloh a  splatných v kontrolovanom období sa       16 úloh (1,7 %) nesplnilo. Podiel netermínovaných úloh predstavuje 72,1 % na všetkých úlohách, čo znamená, že dosiahol v porovnaní s predchádzajúcimi obdobiami maximum. Do návrhov uznesení vlády viac netermínovaných úloh ako termínovaných, predložil najmä minister vnútra, predseda Úradu pre normalizáciu, metrológiu a skúšobníctvo, minister práce, sociálnych vecí a rodiny a minister zahraničných vecí.

Zo súhrnných výsledkov v časti B. správy z kontroly vybraných úloh uznesení vlády SR č. 780/1996, č. 266/1997 a  č. 37/2001 súvisiacich s realizáciou schválenej Koncepcie rozvoja kombinovanej dopravy vyplynulo ich vecné a časové plnenie, keď kontrolované subjekty z 13-tich úloh splnili šesť, tri oneskorene, tri úlohy plnia priebežne a jedna úloha má splatnosť v budúcom období.

Ťažiskom plnenia úloh bola výstavba terminálov, najmä v obci Dobrá, ktorý bol ukončený s päťročným oneskorením z dôvodu nedostatku zdrojov ŽSR. Terminál, vybudovaný v súlade s parametrami stanovenými Dohodou AGTC, je však minimálne využívaný pre kombinovanú dopravu najmä z dôvodu neotvorenia cestného hraničného priechodu Čierna nad Tisou – Solomonovo, preto vynaložené prostriedky zo štátneho rozpočtu nie sú doposiaľ využívané efektívne. Plánovaná výstavba nových terminálov v Košiciach, Žiline a Zvolene sa bude realizovať v horizonte do roku 2010 po preukázaní ekonomickej opodstatnenosti ich výstavby a intenzívneho využitia z hľadiska tovarovej záťaže. Finančné prostriedky ŠR boli každoročne účelovo vynakladané aj do zlepšenia štruktúry a obnovy vozňového parku železníc s cieľom dosiahnutia parametrov podľa Dohody AGTC.

Splnením úloh uznesení vlády, týkajúcich sa zriadenia a otvorenia vybraných hraničných priechodov s Ukrajinou a Maďarskom, boli slovenskou stranou  vytvorené podmienky pre neobmedzenú kamiónovú prepravu, avšak otvorenie a prevádzkovanie sa nerealizovalo v dôsledku nesplnenia dohodnutých podmienok zo strany partnerských štátov.

Výsledné materiály z kontroly, z  ktorých  vychádza správa, boli prerokované v súlade so zákonom NR SR č. 10/1996 Z. z. o kontrole v štátnej správe v znení neskorších predpisov                     so zodpovednými zamestnancami kontrolovaných subjektov a bolo im uložené prijať opatrenia na odstránenie zistených nedostatkov. Z úrovne vlády boli prijaté opatrenia tak,  ako sú obsiahnuté v schválenom uznesení.